﻿ RECENZII CLAUDIA CONSTANTINESCU, Leadership şi turbulenţă, Bucureşti, Editura Universităţii din Bucureşti, 2016, 196 p. Lucrarea Claudiei Constantinescu este de un real interes şi se adresează cu precădere specialiştilor din domeniul juridic şi sociologic, şi nu în ultimul rând managerilor şi liderilor politici, care deţin puterea de a schimba şi implementa politici sociale privind scăderea tendinţei migraţioniste, scăderea ratei divorţialităţii, creşterea ratei natalităţii, creşterea nivelului educaţional etc. Această lucrare ştiinţifică este o reflectare a situaţiei actuale a societăţii româneşti, dar şi o redare a experienţei profesionale proprii autoarei, ca lider într-o organizaţie multinaţională. Sunt abordate teme de cel mai mare interes pentru lideri în devenire, dar şi pentru cei cu vechime în conducere: turbulenţe, tipuri de turbulenţe (micro şi macro), tipuri lideriale, leadership-ul turbulenţelor, strategii de retenţie a personalului, analiza legislaţiei europene şi naţionale, analiza datelor statistice privind migraţia şi analiza datelor culese de la actorii sociali cu poziţii de top în conducerea organizaţiilor multinaţionale. În Capitolul I, intitulat „Turbulenţă şi leadership”, se prezintă conceptul de turbulenţă, preluat din domeniul fizicii fluidelor şi aplicat în analiza sistemului global economic şi social, şi teoriile despre leadership şi tipurile lideriale în epoca noastră, a turbulenţei. Schimbările rapide ori bruşte, care izvorăsc din evoluţia tehnologiei, din criza economică, politică ori socială, şi continuă să se succeadă, sunt denumite de unii specialişti „turbulenţe”. În Capitolul II autoarea analizează turbulenţele la nivel micro, adică la nivelul mediului familial (familia ca organizaţie primară), în contextul actual al globalizării. Aici, comentează diverse legi naţionale şi internaţionale, şi prezintă şi analizează diverse teorii ale fenomenelor de suprafaţă care ascund turbulenţele de profunzime, de exemplu: conform teoriei învăţării sociale (Sutherland, E., 1947; Bandura, A. şi Walters, R. H., 1963), ceea ce transformă stabilitatea familiei într-o turbulenţă incontrolabilă este intruziunea violenţei în mediul inocenţei copilăriei; teoria subculturilor violenţei (Wolfgang şi Ferracuti, 1967) susţine că aceste subculturi se distribuie prioritar în mediile de viaţă ale claselor inferioare pe scara socială. Apoi face distincţia între turbulenţa contextuală şi macro- turbulenţă: „Un război, de pildă, survine pe fondul şi ca expresie regională sau chiar mondială a turbulenţei de macrosistem. O creştere bruscă a sinuciderilor, însă, survine pe fondul unei turbulenţe contextuale, care se referă, în acest caz, la emergenţa unor fenomene de segmentare a sistemelor de integrare socială, precum este familia şi/sau biserica” (: 69). Capitolul III se continuă cu „analiza fenomenului migraţiei forţei de muncă în aceleaşi condiţii de neregularitate a societăţii contemporane care, datorită amplorii îngrijorătoare la nivel global, a determinat intensificarea eforturilor naţionale şi europene de a coopera pentru controlul fenomenului în scopul reducerii acestuia, a repatrierii migranţilor etc.” (: 110). Aici autoarea prezintă instrumentele şi metodele pe care le poate folosi un lider pentru a-şi păstra angajaţii în organizaţie. Astfel, noul încadrat în muncă are nevoie de manualul angajatului pentru a se familiariza cu atribuţiile postului. Pentru angajaţii cu vechime, liderul are nevoie de instrumente de monitorizare a nivelului de epuizare fizică, psihică şi emoţională în raport cu locul de muncă. Exemple de metode: acordarea periodică de feedback din partea superiorului, încurajarea echilibrului dintre viaţa privată şi cea profesională (ore de lucru flexibile, facilitarea transportului de la şi către locul de muncă, reduceri pentru cluburi de sănătate, grădiniţe sau creşe la locul de muncă), recunoaşterea oficială a valorii, programe de dezvoltare profesională personalizate în urma evaluărilor periodice a performanţelor de tip feedback la 360°, sărbătorirea succesului (acordarea de premii, diplome, crearea de album cu fotografii). Capitolul IV conţine o cercetare sociologică calitativă a leadership-ului din România, cu următoarele teme: tipuri de leadership în situaţii normale şi în situaţii de turbulenţă; experienţa personală CALITATEA VIEŢII, XXVII, nr. 4, 2016, p. 433–436 434 RECENZII 2 cu privire la depăşirea unei situaţii turbulente, de schimbare; bariere şi dificultăţi în leadership-ul schimbărilor. Autoarea atrage atenţia că o reformă socială trece obligatoriu printr-o reformă a leadership-ului, prin înlăturarea liderilor rezistenţi la schimbare, printr-o regândire a politicilor sociale şi a stilului de guvernare. Lucrarea a cărei apariţie o semnalăm, dincolo de acurateţea analizei teoriilor şi legilor, are meritul de a fi ancorată în realităţile româneşti şi europene. Alin Casapu AGENȚIA NAȚIONALĂ ANTIDROG, Raportul naţional privind situaţia drogurilor 2016 – România. Noi evoluţii şi tendinţe, 2016, 289 p. ,,Raportul” elaborat de Agenţia Naţională Antidrog (ANA) ne prezintă rezultatele unui model 1 european de proiectare şi implementare a unui cadru normativ şi funcţional menit să asigure condiţii sustenabile şi pragmatice pentru operaţionalizarea obiectivelor ce decurg din rolul acestei instituţii de coordonator naţional al politicilor antidrog în sistemul instituţional din România. Documentul aduce în atenţia specialiştilor ce activează în domenii diverse (sănătate publică şi sănătate mentală, sociologie şi asistenţă socială, psihologie, învăţământ, ordine publică, justiţie) situaţia înregistrată în ţara noastră (la nivelul anului 2015) în ceea ce priveşte monitorizarea şi combaterea fenomenului producţiei, traficului şi consumului ilicit de droguri. În cuprinsul său raportul ne dezvăluie acţiunile multidisciplinare desfăşurate/coordonate de ANA pentru evaluarea realistă a nevoilor în domeniu, precum şi a resurselor şi posibilităţilor de acţiune. Totodată este prezentat modul în care ANA a transpus în cultura românească viziunea europeană a limitării cererii de droguri prin programe şi activităţi de: profilaxie, intervenţie, recuperare, reinserţie, valorificare a lecţiilor învăţate. Prezentarea este structurată într-un format de zece capitole redactate 2 într-o manieră în care predomină analizele şi argumentările specifice unei lucrări ştiinţifice , completată cu 3 ilustrări ce aparţin modelului juridic . Fiecare dintre aceste capitole este conceput pentru precizarea unui segment vital pentru funcţionabilitatea sistemului pe care agenţia îl coordonează. Autorii au ales tratarea exhaustivă, ceea ce conferă capitolelor un caracter autonom şi comprehensibil chiar şi pentru auditorul ce poate fi interesat de o anumită problematică a raportului. Totodată, studiul întregului 1 În baza art. 2 alin. (1) din HG 1489/2002 ANA este asociată şi cooperează cu organismele şi instituţiile europene cu rol strategic în monitorizarea, prevenirea producerii traficului, consumului ilicit de droguri, precum şi combaterea efectelor adicţiilor şi a celorlalte efecte negative provocate de acestea (Centrul European de monitorizare a drogurilor şi adicţiilor provocate de droguri – EMCDAD, Observatorul European pentru droguri şi toxicomanie – OEDET, Reţeaua europeană privind drogurile şi dependenţa de droguri – REINTOX). 2 Caracterul ştiinţific decurge din faptul că: este pusă în evidenţă funcţia referenţială, datele şi informaţiile prezentate (incluzând grafice, tabele, hărţi) sunt înregistrate prin utilizarea unor metode şi tehnici recunoscute în comunitatea specialiştilor europeni şi internaţionali, stilul este explicativ, argumentativ şi descriptiv, iar scopul explicit şi implicit al lucrării este acela de informare, educare şi promovare a politicilor/programelor/activităţilor destinate să reducă cererea de droguri şi să faciliteze substituirea comportamentelor periculoase cu unele sanogene. 3 Influenţele stilului juridic sunt exprimate de: invocarea sistematică a cadrului legislativ-normativ, utilizarea terminologiei de specialitate într-o formă care presupune clişee ce indică atitudinea formală şi o manieră denotativă. 